Dôvodová správa

A. Všeobecná časť
 
Ministerstvo spravodlivosti Slovenskej republiky predkladá do legislatívneho procesu návrh zákona, ktorým sa mení zákon č. 553/2002 Z. z. o sprístupnení dokumentov o činnosti bezpečnostných zložiek 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení zákona č. 110/2003 Z. z.
Účelom zákona o pamäti národa je odhalenie praxe komunistického režimu pri potláčaní politických práv a slobôd, vykonávané prostredníctvom tajných represívnych zložiek totalitného štátu. Zákon umožňuje sprístupniť prenasledovaným osobám dokumenty o ich prenasledovaní a zverejniť údaje o vykonávateľoch tohto prenasledovania a ich činnosti. Zákonom sa stanovuje spôsob sprístupnenia a zverejnenia dokumentov. Zákon upravuje aj vytvorenie  verejnoprávnej ustanovizne, ktorá má poskytovať všeobecne prospešné služby a ktorá uvedie do života a bude vykonávať a prevádzkovať bádateľskú a vzdelávaciu činnosť – Ústav pamäti národa (ďalej len „ústav“) pre obdobie rokov 1939 – 1989, ktoré sa označuje ako doba neslobody. Ústav má byť vyjadrením vôle skúmať a pripomínať skutočnosť, že v minulom storočí bola na území Slovenska počas dlhých období sloboda občanov, demokracia a štátna suverenita potlačená. Zákon v § 10 upravuje orgány ústavu, ktorými sú správna rada, výbor a dozorná rada. V § 10 ods. 6 je upravený aj spôsob určovania odmeny za výkon funkcie člena správnej rady a člena dozornej rady. Podľa platnej právnej úpravy výšku tejto odmeny určujú stanovy ústavu. Účelom predkladaného návrhu je stanoviť odmeňovanie predsedov a členov správnej rady priamo v zákone. Výška odmeny sa odvíja od platu poslanca Národnej rady Slovenskej republiky, pričom predsedovi správnej rady a predsedovi dozornej rady sa navrhuje stanoviť odmenu vo výške platu poslanca Národnej rady Slovenskej republiky a členom sa navrhuje stanoviť odmenu vo výške dvoch tretín tohto platu. Vzhľadom na význam Ústavu pamäti národa a činnosti, ktorú vykonáva je táto odmena primeraná. 
	Navrhovaná úprava nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.

	Návrh zákona je v súlade s ústavou Slovenskej republiky a s medzinárodnými zmluvami, ktorými je Slovenská republika viazaná.

DOLOŽKA  ZLUČITEĽNOSTI
návrhu zákona 
s právom Európskych spoločenstiev a právom Európskej únie

1.	Navrhovateľ zákona :  vláda Slovenskej republiky

2.	Názov návrhu zákona : zákon, ktorým sa mení zákon č. 553/2002 Z. z. o sprístupnení dokumentov o činnosti bezpečnostných zložiek 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení zákona č. 110/2003 Z. z.
3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, medzi prioritné úlohy vlády, nepatrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2004, ale predkladá sa ako iniciatívny návrh 

b)	nevyplývajú zo schválenej negociačnej pozície Slovenskej republiky ku kapitole č. 2

4.	Problematika návrhu právneho predpisu :

 a)
            b) nie je upravená v práve Európskych spoločenstiev
            c)
      d) nie je upravená v práve Európskej únie

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :

      Bezpredmetné

6.	Gestor  (spolupracujúce rezorty) : 

Bezpredmetné

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta.

B. Osobitná časť

K Čl. I:

.	Podľa doterajšej úpravy § 10 ods. 6 určujú odmenu členov správnej rady a dozornej rady ústavu stanovy. Účelom predkladaného návrhu zákona je stanoviť určovanie odmien priamo v zákone. Vzhľadom na dôležitosť a význam ústavu sa výška odmeny za výkon funkcie predsedu správnej rady a predsedu dozornej rady navrhuje vo výške platu poslanca Národnej rady Slovenskej republiky a výška odmeny za výkon funkcie členov správnej rady a dozornej rady sa navrhuje vo výške dvoch tretín platu poslanca Národnej rady Slovenskej republiky.   

K Čl. IV

Vzhľadom na predpokladanú dĺžku legislatívneho procesu sa navrhuje, aby zákon nadobudol účinnosť 1. júla 2004.